Na temelju članka 54. stavak 1. Zakona o ustanovama („Narodne novine“ broj 76/93., 29/97., 47/99. i 35/08.) i članka 98. stavak 3. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) Školski odbor Centra za odgoj, obrazovanje i rehabilitaciju, na sjednici

Održanoj 17. travnja 2019. godine, uz prethodnu suglasnost Osječko-baranjske županije, kao osnivača KLASA: 602-03/19-01/40,URBROJ: 2158/1-01-01-19-7 od 04. travnja 2019. godine, donio je

**STATUT**

**CENTRA ZA AUTIZAM, OSIJEK**

### OPĆE ODREDBE

Članak 1.

Ovim Statutom Centra za autizam ( u daljem tekstu: Centar) pobliže se uređuje: statusna obilježja, predstavljanje i zastupanje, djelatnost, ustrojstvo i način rada Centra, imenovanje, razrješenje, ovlasti i način rada Upravnog vijeća, postupak imenovanja i razrješenja ravnatelja i njegove ovlasti, sadržaj i način rada stručnih tijela Centra te druga pitanja od značaja za Centar.

Članak 2.

Izrazi koji se u ovom Statutu koriste u muškom rodu neutralni su i odnose se jednako na ženski rod.

Članak 3.

(1) Centar za autizam, Osijek (u daljnjem tekstu: Centar) je javna ustanova koja obavlja program odgoja i obrazovanja, smještaja, boravka, individualne i grupne psihosocijalne podrške rehabilitacije i skrbi za djecu, učenike i odrasle osobe s poremećajima iz autističnog spektra (u daljnjem tekstu: odgojno-obrazovni i rehabilitacijski rad), sukladno njihovim razvojnim potrebama, mogućnostima i sposobnostima.

(2) Centar je pravna osoba upisana u sudski registar ustanova pri Trgovačkom sudu u Osijeku te u Evidenciju ustanova kod Ministarstva znanosti i obrazovanja (u daljnjem tekstu: Ministarstvo).

Članak 4.

1. Osnivač Centra je Osječko-baranjska županija, Osijek, Trg Ante Starčevića 2. (u daljnjem tekstu: Osnivač).
2. Osječko-baranjska županija postala je osnivač Škole za osposobljavanje i obrazovanje „Vinko Bek“, Osijek temeljem Odluke Ministarstva prosvjete i športa od 1. veljače 2002. godine, KLASA: 602-03/02-01/91, URBROJ: 532/1-02-1. Ustanova je preoblikovana temeljem Sporazuma o suradnji u uspostavi Centra za odgoj, obrazovanje i rehabilitaciju, Osijek, KLASA: 602-01/15-01/23, URBROJ: 2158/1-01-02-15-4, koji je sklopljen između Ministarstva socijalne politike i mladih, Ministarstva znanosti, obrazovanja i sporta, Ministarstva zdravlja, Osječko-baranjske županije i Grada Osijeka dana 10. listopada 2015. godine, I. Dodatka Sporazumu o suradnji u uspostavi Centra za odgoj, obrazovanje i rehabilitaciju, Osijek, KLASA: 602-01/15-01/32, URBROJ: 2158/1-01-02-15-4 od 16. prosinca 2015. godine, II. Dodatka Sporazumu o suradnji u uspostavi Centra za odgoj, obrazovanje i rehabilitaciju, Osijek, KLASA: 402-07/17-01/52, URBROJ: 2158/1-01-02-17-4 od 18. srpnja 2017. godine, s ciljem stvaranja uvjeta za sustavno rješavanje odgovarajućeg obrazovanja i skrbi za djecu, učenike i odrasle osobe s poremećajem iz autističnog spektra na području Osječko-baranjske županije i šire regije.

(3) Centar je pravni sljednik Centra za odgoj, obrazovanje i rehabilitaciju.

(4) Centru za odgoj, obrazovanje i rehabilitaciju pravni prednik je Škola za osposobljavanje i obrazovanje „Vinko Bek“.

### II. NAZIV, SJEDIŠTE I PEČAT

Članak 5.

(1) Naziv Centra je Centar za autizam.

(2) Sjedište Centra je u Osijeku.

(3) Adresa Centra je : Vinkovačka cesta 3.

Članak 6.

Naziv Centra ističe se na svim objektima u kojima Centar obavlja svoju djelatnost.

Članak 7.

Centar ima Dan Centra. Dan Centra obilježava se u mjesecu lipnju, a nadnevak se određuje Godišnjim planom i programom rada.

Članak 8.

(1) U pravnom prometu Centar koristi:

* pečat s grbom Republike Hrvatske, okrugog oblika, promjera 38 mm, na kojem je uz rub ispisan natpis: “Republika Hrvatska, Centar za autizam, Osijek”;
* dva pečata okruglog oblika, promjera 24 mm, koji sadrže naziv i sjedište Centra,
* štambilj četvrtastog oblika širine 17 mm i dužine 51 mm na kojemu je upisan naziv Centra.

(2) Pečatom s grbom Rebublike Hrvatske iz stavka 1. točke 1. ovog članka, ovjeravaju se javne isprave koje Centar izdaje te akti koje Centar donosi u okviru javnih ovlasti.

(3) Pečati iz stavka 1. točke 2. ovoga članka i štambilj iz stavka 1. točke 3. ovoga članka služe za redovito administrativno-financijsko poslovanje Centra.

(4) Svi pečati iz ovog članka imaju svoj broj.

(5) O broju, uporabi, numeriranju i čuvanju pečata odlučuje ravnatelj.

**III. PREDSTAVLJANJE I ZASTUPANJE**

Članak 9.

(1) Centar predstavlja i zastupa ravnatelj uz ograničenja;

- bez odluke Upravnog vijeća ne može sklapati pravne poslove čija je vrijednost veća od 100.000,00 kuna,

- bez odluke Upravnog vijeća, donesene uz suglasnost Osnivača, ne može sklapati pravne poslove u svezi sa stjecanjem, opterećivanjem i otuđivanjem nekretnine bez obzira na vrijednost, kao i druge imovine čija je vrijednost veća od 200.000,00 kuna.

(2) Ravnatelj može u granicama svojih ovlasti dati punomoć drugoj osobi da zastupa Centar u pravnom prometu.

(3) Ravnatelj može posebnom odlukom ovlastiti pojedine radnike Centra da potpisuju uvjerenja i izdaju potvrde o činjenicama o kojima Centar vodi službenu evidenciju.

**IV. DJELATNOST CENTRA**

Članak 10.

(1) Centar obavlja sljedeće djelatnosti :

* djelatnost predškolskog odgoja i obrazovanja djece s poremećajima iz autističnog spektra,
* djelatnost osnovnog odgoja i obrazovanja učenika s poremećajima iz autističnog spektra,
* djelatnost socijalne skrbi u okviru koje se pružaju sljedeće socijalne usluge: usluga smještaja, usluga poludnevnog boravka, usluga cjelodnevnog boravka, usluga individualne psiho-socijalne podrške kod pružatelja usluga, usluga grupne psiho-socijalne podrške kod pružatelja usluga , usluga rane intervencije, usluga pomoći pri uključivanju u programe odgoja i obrazovanja (integracije).

(2) Centar će djelatnosti obavljati kao javnu službu. Pored djelatnosti navedenih u stavku 1. Centar može prema potrebi obavljati i druge djelatnosti koje služe obavljanju djelatnosti upisane u sudski registar ustanova, ako su one u manjem opsegu ili uobičajeno obavljaju uz upisanu djelatnost.

Članak 11.

(1) Djelatnost Centar temelji se na nacionalnom kurikulumu, kurikulumu Centra, nastavnim planovima i Godišnjem planu i programu rada Centra.

(2) Kurikulum Centra i Godišnji plan i program rada Centra donosi Upravno vijeće u sadržaju i postupku propisanom Zakonom.

Članak 12.

(1) U okviru djelatnosti iz članka 10. ovoga Statuta Centar provodi slijedeće programe:

- program za djecu rane i predškolske dobi, a organizira se u skupini poludnevnog boravka,

- osnovnoškolski odgoj i obrazovanje učenika za koje se nastava organizira po razredima, a neposredno izvodi u razrednom odjelu po posebnom programu uz individualizirane postupke te odgojno-obrazovnim skupinama po posebnom programu za stjecanje kompetencija u aktivnostima svakodnevnoga života i radauz individualizirane postupke,

- socijalne usluge za djecu i učenike koji nisu obuhvaćeni programima iz podstavka 1. i 2. i odrasle osobe (u daljnjem tekstu: korisnici).

(2) Broj djece predškolskog uzrasta, učenika i korisnika u ustrojstvenim oblicima iz stavka 1. ovog članka, uređuje se sukladno zakonskim propisima i posebnim Pravilnikom Centra.

(3) Nastavu i druge oblike rada Centar provodi na hrvatskom jeziku i latiničnom pismu.

(4) Programi se izvode putem predavanja i vježbi prema Nastavnom planu i programu i Kurikulumu Centra.

(5) Centar može provoditi izvannastavne aktivnosti radi zadovoljavanja različitih potreba i interesa učenika i korisnika.

(6) Izvannastavne aktivnosti planiraju se Kurikulumom Centra, Godišnjim planom i programom rada i programom rada neposrednih nositelja odgojno-obrazovne djelatnosti u Centru.

(7) Izvannastavne aktivnosti nisu obvezne za učenike, ali se učenicima mogu priznati kao ispunjavanje školskih obveza.

Članak 13.

(1) Centar može osnovati zadrugu kao oblik izvannastavne aktivnosti i stavljati u promet proizvode koji su rezultat rada učenika.

(2) Sredstva ostvarena na takav način moraju se posebno evidentirati i mogu se uporabiti isključivo za rad učeničke zadruge i unapređivanje odgojno-obrazovnog rada.

**V. USTROJSTVO I NAČIN RADA CENTRA**

Članak 14.

(1) Unutarnjim ustrojstvom osigurava se racionalan i djelotvoran rad Centra u cilju ostvarivanja njegove djelatnosti, nastavnog plana i programa rada Centra.

(2) Unutarnjim ustrojstvom Centra povezuju se svi oblici rada i djelatnosti prema vrsti i srodnosti programa i poslova kako bi se ostvarili primjereni oblici rada u procesu odgoja, obrazovanja i rehabilitacije djece i mladeži primjereno zadovoljavanju njihovih potreba i interesa, organizaciji života i rehabilitaciji odraslih osoba te rad Centra kao javne službe.

(3) Pravilnikom o unutarnjem ustrojstvu i načinu rada Centra pobliže se uređuje ustrojstvo, radna mjesta u Centru i rad Centra kao javne službe.

(4) Unutarnjim ustrojstvom Centra osigurava se ostvarivanje nastave i drugog stručno-pedagoškog rada te administrativno-stručnih, računovodstveno-financijskih i pomoćno-tehničkih poslova.

Članak 15.

(1) Rad s učenicima i korisnicima organizira se po obrazovnim razdobljima na način propisan pravilnikom Ministarstva.

(2) Rad s učenicima i korisnicima te drugi stručno-pedagoški rad obavljaju učitelji edukacijsko-rehabilitacijskog profila, učitelji predmetne nastave i stručni suradnici.

Članak 16.

Način i postupak uključivanja djece s poremećajem iz autističnog spektra u vrtićke skupine te uređivanje međusobnih prava i obveza uzmeđu Centra i roditelja odnosno skrbnika i drugih osoba pobliže se propisuje posebnim pravilnikom.

Članak 17.

(1) Unutarnji rad i život Centra uređuje se odlukom o kućnom redu.

(2) Kućnim redom se uređuju osobito:

* pravila ponašanja i obveze učenika i korisnika u unutarnjem i vanjskom prostoru Centra,
* međusobni odnosi učenika i korisnika,
* međusobni odnosi učenika i korisnika s radnicima Centra,
* radno vrijeme,
* pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja,
* način postupanja prema imovini.

(3) Kućni red donosi Upravno vijeće na prijedlog ravnatelja.

**VI. UPRAVLJANJE CENTROM**

*1. Upravno vijeće*

Članak 18.

Centrom upravlja Upravno vijeće. Upravno vijeće ima sedam članova od kojih;

- dva člana imenuje i razrješava Učiteljsko vijeće iz reda učitelja i stručnih suradnika,

- jednog člana imenuje i razrješava Vijeće roditelja iz reda roditelja učenika koji nije radnik Centra,

- tri člana imenuje i razrješava osnivač Centra,

- jednog člana bira i razrješava Radničko vijeće, a ukoliko Radničko vijeće nije utemeljeno, imenuju ga i opozivaju radnici Centra neposrednim i tajnim glasovanjem, na način propisan Zakonom o radu za izbor Radničkog vijeća koje ima samo jednog člana.

Članak 19.

Učiteljsko vijeće imenuje članove Upravnog vijeća iz reda učitelja i stručnih suradnika na temelju provedenog tajnog glasovanja o predloženim kandidatima.

Članak 20.

(1) Tajno glasovanje provodi Izborno povjerenstvo koje imenuje Učiteljsko vijeće. Izborno povjerenstvo ima predsjednika i dva člana. Članovi izbornog povjerenstva ne mogu biti kandidati za članove Upravnog vijeća.

(2) Imenovanje članova Upravnog vijeća treba se obaviti najkasnije 30 dana prije isteka mandata aktualnim članovima Upravnog vijeća. O izboru kandidata za članove Upravnog vijeća vodi se zapisnik. Zapisnik Izbornog povjerenstva prilaže se Zapisniku sa sjednice Učiteljskog vijeća i čini njegov sastavni dio.

(3) Učiteljsko vijeće razrješava imenovane članove Upravnog vijeća iz reda učitelja i stručnih suradnika javnim glasovanjem, većinom glasova nazočnih članova.

Članak 21.

(1) Kandidate za članove Upravnog vijeća iz reda učitelja i stručnih suradnika mogu predlagati svi nazočni članovi Učiteljskog vijeća.

(2) Svaki učitelj i stručni suradnik može sam istaknuti svoju kandidaturu.

(3) Za članove Upravnog vijeća predlaže se više kandidata nego što se imenuje u Upravno vijeće.

(4) Kandidatom se smatra svaki učitelj i stručni suradnik koji je prihvatio kandidaturu ili koji je sam istaknuo svoju kandidaturu.

Članak 22.

(1) Popis glasača i glasačke listiće izrađuje Izborno povjerenstvo. U glasački listić kandidati se uvode prema redoslijedu kojim su predloženi.

(2) Glasački listić iz stavka 1. ovoga članka sadrži;

- naznaku da se izbor odnosi na kandidate za članove Upravnog vijeća,

- broj kandidata koji se imenuju u Upravno vijeće,

- prezime i ime kandidata.

(3) Ispred prezimena i imena svakog kandidata upisuje se redni broj.

Članak 23.

(1) Glasovanje je tajno. Glasovanju moraju biti nazočni svi članovi Izbornog povjerenstva.

(2) Kada glasač pristupi glasovanju Izborno povjerenstvo evidentira glasovanje zaokruživanjem rednog broja ispred prezimena i imena glasača na popisu glasača, glasaču uručuje glasački listić i objašnjava način glasovanja.

(3) Glasač glasuje tako da zaokruži redni broj ispred prezimena i imena kandidata.

(4) Nevažećim će se utvrditi oni glasački listići na kojima je glasovano za više kandidata od broja koji se imenuje u Upravno vijeće, na kojima za nikog nije glasovano, na kojem su dopisivani kandidati i na kojima se sa sigurnošću ne može utvrditi za koga je glasovano.

Članak 24.

(1) Nakon završetka glasovanja Izborno povjerenstvo utvrđuje rezultat glasovanja prema broju dobivenih glasova.

(2) Za članove Upravnog vijeća iz reda učitelja i stručnih suradnika imenuju se dvije osobe koje su dobile najveći broj glasova.

(3) Ako dva ili više kandidata imaju jednak broj glasova glasovanje se ponavlja sve dok jedan od kandidata ne dobije veći broj glasova.

(4) Prigovore na rezultat izbora može podnijeti svaki član Učiteljskog vijeća odmah po objavi rezultata glasovanja. Ako Učiteljsko vijeće prihvati prigovor da je tijekom izbora bilo povreda postupka ili propusta Izbornog povjerenstva glasovanje se ponavlja na istoj sjednici.

Članak 25.

Imenovanje predstavnika roditelja u Upravno vijeće treba se obaviti najkasnije 30 dana prije isteka mandata aktualnom predstavniku roditelja u Upravnom vijeću.

Članak 26.

(1) Roditelji imenuju i razrješavaju jednog člana Upravnog vijeća iz reda roditelja učenika javnim glasovanjem na sjednici Vijeća roditelja.

(2) Kandidate za članove Upravnog vijeća iz reda roditelja mogu predlagati svi nazočni roditelji na sjednici Vijeća roditelja.

(3) Svaki roditelj može sam istaknuti svoju kandidaturu.

(4) Kandidatom se smatra svaki roditelj koji je prihvatio kandidaturu ili je sam istaknuo svoju kandidaturu.

Članak 27.

(1) Za predstavnika roditelja imenuje se kandidat koji je dobio najviše glasova.

(2) Član Upravnog vijeća iz reda roditelja razrješava se javnim glasovanjem,većinom glasova nazočnih članova Vijeća roditelja.

Članak 28.

(1) Upravno vijeće konstituira se izborom predsjednika i dopredsjednika Upravnog vijeća.

(2) Konstituirajuću sjednicu Upravnog vijeća saziva ravnatelj Centra u zakonskom roku od 15 dana nakon što je imenovana većina članova Upravnog vijeća, a vodi najstariji član Upravnog vijeća do izbora predsjednika Upravnog vijeća.

(3) Dnevni red konstituirajuće sjednice sadrži;

- Izvješće o imenovanim članovima Upravnog vijeća,

- Izbor predsjednika i dopredsjednika Upravnog vijeća.

Članak 29.

(1) Za predsjednika i dopredsjednika Upravnog vijeća može biti izabran svaki član Upravnog vijeća.

(2) O kandidatima za predsjednika i dopredsjednika Upravnog vijeća članovi Upravnog vijeća glasuju javno, ako Upravno vijeće ne odluči drugačije.

Članak 30.

Predsjednik Upravnog vijeća;

- saziva sjednice Upravnog vijeća,

- utvrđuje prijedlog dnevnog reda sjednice u suradnji s ravnateljem i tajnikom Centra,

- sudjeluje u pripremi materijala za sjednicu,

- vodi sjednice Upravnog vijeća,

- skrbi o primjeni Poslovnika o radu Upravnog vijeća i održavanju reda na sjednicama.

Članak 31.

U slučaju spriječenosti obavljanja dužnosti, predsjednika Upravnog vijeća zamjenjuje dopredsjednik Upravnog vijeća.

Članak 32.

(1) Sjednicu Upravnog vijeća saziva predsjednik Upravnog vijeća, a u slučaju njegove spriječenosti dopredsjednik Upravnog vijeća.

(2) Sjednica se obvezno saziva na pisani zahtjev ravnatelja Centra kao i na pisani zahtjev najmanje 1/3 članova Upravnog vijeća.

(3) Ukoliko osobe iz stavka 1. ovog članka ne postupe po obvezi iz stavka 2. ovog članka, nakon proteka roka od pet dana od podnošenja zahtjeva, sjednicu je ovlašten sazvati ravnatelj, odnosno bilo koji član Upravnog vijeća.

Članak 33.

(1) Poziv i materijali za sjednicu Upravnog vijeća dostavljaju se svim članovima Upravnog vijeća i ravnatelju Centra, te po potrebi izvjestiteljima o pojedinim pitanjima u svezi s dnevnim redom, kao i drugim osobama koje se pozivaju na sjednicu.

(2) Poziv i materijali iz stavka 1. ovog članka, članovima Upravnog vijeća dostavljaju se putem elektroničke pošte ili poštanskom pošiljkom u pravilu 3 dana prije održavanja sjednice.

(3) Poziv za sjednicu Upravnog vijeća objavljuje se na internetskoj stranici Centra i oglašava na oglasnoj ploči.

Članak 34.

(1) U hitnim situacijama, kada se radi o donošenju odluka koje ne trpe odlaganja, sjednica Upravnog vijeća može se sazvati usmeno i odmah održati.

(2) Ako se radi o potrebi donošenja odluka koje ne trpe odlaganja, a nije osiguran kvorum za održavanje sjednice, sjednica se može održati, a nenazočni članovi Upravnog vijeća glasuju telefonski.

Članak 35.

(1) Kada pojedinom članu Upravnog vijeća prijevremeno prestane mandat ili bude razriješen po bilo kojem osnovu bira se, odnosno imenuje se novi član po istom postupku po kome je biran, odnosno imenovan član kome je prestao mandat.

(2) Izbor, odnosno imenovanje novog člana Upravnog vijeća treba se obaviti najkasnije u roku od 30 dana od dana prijevremenog prestanka mandata, odnosno razrješenja.

(3) Mandat novog člana Upravnog vijeća traje do isteka mandata na koji je bio biran, odnosno imenovan raniji član.

Članak 36.

Člana Upravnog vijeća iz reda učitelja i stručnih suradnika, osim u slučajevima utvrđenim Zakonom, razrješava se i u slučajevima;

- ako podnese ostavku na članstvo u Upravnom vijeću,

- ako mu kao učitelju odnosno stručnom suradniku prestane radni odnos u Centru, ili ako zbog nastanka razloga iz posebnih propisa više ne može obavljati poslove učitelja ili stručnog suradnika,

- ako bude imenovan za ravnatelja, odnosno v.d. ravnatelja ili zamjenika ravnatelja,

- ako neopravdano izostaje sa sjednica Upravnog vijeća,

- zbog nastupanja okolnosti iz članka 119. stavak 3. Zakona o odgoju i obrazovanju u osnovnoj i srednjoj školi.

Članak 37.

Člana Upravnog vijeća iz reda roditelja učenika, osim u slučajevima utvrđenim zakonom razrješava se i u slučajevima;

- ako podnese ostavku na članstvo u Upravnom vijeću,

- ako zasnuje radni odnos u Centru,

- ako neopravdano izostaje sa sjednica Upravnog vijeća,

- zbog nastupanja okolnosti iz članka 119. stavak 3. Zakona o odgoju i obrazovanju u osnovnoj i srednjoj školi.

Članak 38.

Osnivač razrješava članove Upravnog vijeća sukladno Zakonu i općim aktima Osnivača.

Članak 39.

Upravno vijeće raspušta Ured državne uprave pod uvjetima i na način propisan Zakonom.

Članak 40.

Upravno vijeće donosi odluke javnim glasovanjem osim ako Upravno vijeće odluči drugačije ili ako je zakonom ili ovim Statutom za pojedina pitanja utvrđeno tajno glasovanje.

Članak 41.

(1) O radu sjednice Upravnog vijeća zapisnik vodi tajnik Centra, a u iznimnim slučajevima druga osoba koju odredi Upravno vijeće ili ravnatelj.

(2) Zapisnik sa sjednice Upravnog vijeća oglašava se na oglasnoj ploči Centra.

(3) Obavijesti o odlukama i zaključcima sa sjednica Upravnog vijeća objavljuju se na internetskoj stranici Centra, ako propisima nije drugačije određeno.

Članak 42.

Osim poslova utvrđenih zakonom Upravno vijeće obavlja i sljedeće poslove:

- imenuje zamjenika ravnatelja u slučaju privremene spriječenosti ravnatelja u skladu sa zakonom i ovim Statutom,

- odlučuje o uporabi dobiti u skladu sa zakonom i ovim Statutom,

- odlučuje o stjecanju, opterećivanju ili otuđivanju imovine čija je vrijednost od 100.000,00 do 200.000,00 kuna,

- odlučuje uz suglasnost Osnivača o stjecanju, opterećivanju ili otuđivanju imovine čija je vrijednost veća od 200.000,00 kuna,

- odlučuje uz suglasnost Osnivača o stjecanju, opterećivanju ili otuđivanju nekretnina bez obzira na vrijednost,

- utvrđuje cijenu korištenja školskih prostora za povremene i privremene korisnike,

- utvrđuje cijenu školske kuhinje,

- predlaže ravnatelju mjere poslovne politike Centra,

- razmatra rezultate odgojno-obrazovnog rada,

- odlučuje o zahtjevima radnika za zaštitu prava iz radnog odnosa,

- osniva učeničke klubove i društva,

- razmatra predstavke i prijedloge građana u svezi s radom Centra,

- utvrđuje pročišćeni tekst statuta,

- obavlja i druge poslove utvrđene ovim Statutom i drugim općim aktima.

Članak 43.

(1) Upravno vijeće može osnivati povjerenstva ili radne skupine za proučavanje pitanja, pripremanje prijedloga akata ili obavljanje drugih poslova o kojima donosi odluke.

(2) Članovi povjerenstava i radnih skupina imenuju se na vrijeme koje je potrebno da se obavi određena zadaća.

(3) Upravno vijeće može u svako doba opozvati povjerenstvo ili radnu skupinu, odnosno pojedinog člana.

Članak 44.

(1) Članovi povjerenstava i radnih skupina biraju se između radnika Centra.

(2) Iznimno kada je propisano da određeno povjerenstvo ili radna skupina mora imati sastav koji se ne može osigurati od radnika Centra ili kada je to prema naravi zadaće potrebno, Upravno vijeće može za članove povjerenstva ili radne skupine imenovati i osobe izvan Centra.

Članak 45.

Poslovnikom o radu Upravnog vijeća detaljnije se uređuje pripremanje, sazivanje i vođenje sjednica Upravnog vijeća.

*2. Ravnatelj*

Članak 46.

(1) Centar ima ravnatelja. Ravnatelj Centra je poslovodni i stručni voditelj Centra koji organizira i vodi poslovanje Centra i odgovoran je za zakonitost rada Centra. Za ravnatelja Centra može se imenovati osoba koja ispunjava nužne uvjete propisane Zakonom o odgoju i obrazovanju u osnovnoj i srednjoj školi, a to su:

* završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti : sveučilišni diplomski studij ili integrirani preddiplomski i diplomski sveučilišni studij ili specijalistički diplomski stručni studij
* položen stručni ispit za učitelja, nastavnika ili stručnog suradnika osim ako se radi o osobi koja prema odredbama Zakona o odgoju i obrazovanju u osnovnoj i srednjoj školi nije bila dužna polagati stručni ispit
* uvjeti propisani člankom 106. Zakona o odgoju i obrazovanju u osnovnoj i srednjoj školi
* najmanje osam godina radnog iskustva u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

(2) Osim osobe koja je završila neki od studija iz stavka 1. ovoga članka, ravnatelj Centra može biti i osoba koja je završila stručni četverogodišnji studij za učitelje kojim se stječe 240 ECTS bodova.

(3) Iznimno osoba koja ne ispunjava uvjete iz stavka 1. i 2. ovoga članka može biti ravnatelj Centra, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu („Narodne novine“ broj 59/90., 26/93., 27/93., 29/94., 7/96., 59/01., 114/01. i 76/05.)

Članak 47.

(1) Ravnatelj Centra imenuje se na temelju natječaja koji raspisuje Upravno vijeće. Natječaj za imenovanje ravnatelja Centra raspisuje se u periodu devedeset do najkasnije šezdeset dana prije isteka mandata aktualnog ravnatelja Centra, a objavljuje se u ''Narodnim novinama'' i na internetskoj stranici Centra.

(2) Osim podataka koji se objavljuju u natječaju sukladno Zakonu o ustanovama, natječaj za imenovanje ravnatelja Centra sadrži;

- obvezu kandidata da u prijavi dostave program rada za mandatno razdoblje,

- taksativno navedene dodatne kompetencije koje se vrednuju u postupku imenovanja ravnatelja,

- dokaze i isprave koje treba priložiti.

- poveznicu na internetsku stranicu Ministarstva hrvatskih branitelja na kojoj su navedeni potrebni dokazi za ostvarivanje prava prednosti na zapošljavanje hrvatskih branitelja i članova njihovih obitelji.

(3) Umjesto navođenja uvjeta za ravnatelja Centra u natječaju se može pozvati na zakonske odredbe kojima su propisani uvjeti za ravnatelja Centra.

(4) Umjesto navođenja isprava i dokaza kojima se dokazuju dodatne kompetencije, u natječaju se može uputiti na internetsku stranicu Centra na kojoj su sadržane informacije o dodatnim kompetencijama i načinu njihovog dokazivanja.

Članak 48.

(1) Zaprimljene prijave po natječaju za imenovanje ravnatelja Centra neotvorene se čuvaju u tajništvu Centra. Na prijavu se upisuje vrijeme i način zaprimanja.

(2) Prijave se otvaraju na sjednici Upravnog vijeća po redoslijedu zaprimanja.

(3) Upravno vijeće će prije otvaranja prijave utvrditi da li je prijava dostavljena u roku. Prijava koja nije dostavljana u roku neće se razmatrati i vraća se podnositelju neotvorena.

Članak 49.

(1) Upravno vijeće će uvidom u prijavu kandidata i dostavljene dokaze utvrditi ispunjavaju li kandidati uvjete za ravnatelja Centra. Prijave koje su nepotpune kao i prijave kandidata koji ne ispunjavaju uvjete za ravnatelja Centra neće se razmatrati.

(2) Upravno vijeće provest će postupak vrednovanja dodatnih kompetencija na koje se kandidati pozivaju, utvrđivanjem bodova za svaku pojedinu kompetenciju. Vrednuje se poznavanje stranog jezika, osnovne digitalne vještine i iskustvo rada na projektima.

Članak 50.

(1) Po kriteriju poznavanja stranog jezika kandidatu se može dodijeliti ukupno jedan bod. Boduje se poznavanje bilo kojeg stranog jezika koji je službeni jezik u Europskoj uniji.

(2) Poznavanje stranog jezika iz stavka 1. ovog članka može se dokazati; svjedodžbom o završenom studiju stranog jezika, obrazovnom ispravom o završenom srednjoškolskom ili studijskom obrazovanju u inozemstvu, ispravom o završenoj srednjoj školi ili studiju u Republici Hrvatskoj po programu na stranom jeziku, certifikatom o završenoj školi stranih jezika sukladno zajedničkom referentnom okviru za jezike (modul C2), ispravom o položenim ispitima iz stranog jezika kroz studijsko obrazovanje.

Članak 51.

(1) Osnovne digitalne vještine boduju se s ukupno jednim bodom, a dokazuju; ispravom o završenom studiju informatike ili računarstva, ispravom o završenom učiteljskom studiju s izbornim modulom iz informatike, certifikatom o završenom informatičkom obrazovanju u informatičkim Školama, Europskom računalnom diplomom (ECDL diploma).

(2) Osim kandidata koji digitalne vještine mogu dokazati ispravama iz stavka 1. ovog članka smatrat će se da kandidat ima osnovne digitalne vještine ukoliko je stekao najmanje 3 godine radnog iskustva na poslovima koji zahtijevaju korištenje digitalnih tehnologija (informatičarski poslovi, rukovodeći poslovi u obrazovnim ustanovama ili drugi poslovi koji zahtijevaju korištenje digitalnih tehnologija), neovisno o stečenim ispravama iz stavka 1. ovog članka.

Članak 52.

Iskustvo rada na projektima boduje se s ukupno jednim bodom za rad na projektima koji su financirani sredstvima iz fondova ili projekata Europske unije.

Članak 53.

(1) Smatrat će se da kandidat ima iskustvo rada na projektima ako je u projektima iz članka 53. ovog Statuta obavljao poslove: voditelja projekta, člana projektnog tima, koordinatora ili odgovorne osobe.

(2) Kandidat koji se poziva na projektno iskustvo isto je dužan dokazati odgovarajućim ispravama iz kojih je vidljivo o kojem se projektu radi i poslu koji je kandidat u tom projektu obavljao.

Članak 54.

(1) Vrednovanje dodatnih kompetencija obavlja se na način da Predsjednik Upravnog vijeća nakon čitanja životopisa kandidata te uvida članova Upravnog vijeća u dostavljene dokaze, predlaže bodove za dodatnu kompetenciju. Odluka o vrednovanju donosi se javnim glasovanjem.

(2) Upravno vijeće vodi poseban zapisnik o provođenju postupka vrednovanja dodatnih kompetencija. U zapisniku se za svaki dodijeljen bod navodi temeljem čega je utvrđen. Zapisnik potpisuju svi nazočni članovi Upravnog vijeća.

(3) Ukoliko pojedini član Upravnog vijeća smatra da je Upravno vijeće pogrešno bodovalo pojedinu kompetenciju u zapisniku će se navesti izdvojeno mišljenje tog člana.

Članak 55.

(1) Nakon utvrđivanja ukupnog rezultata ostvarenog na vrednovanju Upravno vijeće utvrđuje listu dva najbolje rangirana kandidata i dostavlja je Učiteljskom vijeću, Vijeću roditelja, Skupu radnika i Upravnom vijeću.

(2) Ako dva ili više kandidata imaju jednak broj bodova na listi iz prethodnog stavka, Učiteljskom vijeću, Vijeću roditelja, Skupu radnika i Upravnom vijeću dostavlja se lista u kojoj su navedeni svi kandidati koji ostvaruju jednak broj bodova. Iznimno kada je jedan ili više kandidata koji su ostvarili jednak broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se navode samo osoba/osobe koje ostvaruju prednost pri zapošljavanju prema posebnom propisu.

(3) Lista kandidata sadrži; redni broj, prezime i ime kandidata, ostvarene bodove kandidata u postupku vrednovanja dodatnih kvalifikacija po pojedinoj kompetenciji i ukupno.

(4) Kandidati se u listu kandidata navode po abecednom redu prezimena.

(5) Upravno vijeće će kod utvrđivanja liste kandidata za ravnatelja Centra odrediti rok u kojem su Učiteljsko vijeće, Vijeće roditelja i Skup radnika dužni utvrditi stajalište tijela za imenovanje ravnatelja Centra kao i rok u kome je tijelo dužno Upravnom vijeću dostaviti pisani zaključak o utvrđenom stajalištu tijela.

Članak 56.

(1) Tajnom glasovanju o utvrđivanju stajališta Učiteljskog vijeća, Vijeća roditelja i Skupa radnika o kandidatima za ravnatelja Centra prethodi podnošenje Izvješća o utvrđivanju liste kandidata, te predstavljanje programa rada kandidata koji su uvršteni u listu kandidata za ravnatelja Centra.

(2) Izvješće iz stavka 1. ovog članka na sjednicama tijela podnosi predsjednik Upravnog vijeća, a program rada prezentira kandidat.

(3) Centar je dužan kandidatima iz stavka 1. ovog članka pravovremeno dostaviti obavijest o održavanju sjednice tijela na kojoj će kandidati prezentirati program rada za mandatno razdoblje. Obavijest se može dostaviti pisano, telefonski, putem elektroničke pošte ili SMS porukom, a objavljuje se i na internetskoj stranici Centra.

(4) Ako kandidat ne može biti nazočan na sjednicama tijela na kojima se prezentira program rada, njegov program rada bit će pročitan na sjednicama tijela.

Članak 57.

(1) Tajno glasovanje o utvrđivanju stajališta tijela provodi Povjerenstvo za provođenje glasovanja koje se imenuje javnim glasovanjem na sjednici tijela.

(2) Povjerenstvo za provođenje glasovanja ( dalje: Povjerenstvo) ima predsjednika i dva člana. U Povjerenstvo ne mogu biti imenovani kandidati za ravnatelja Centra.

Članak 58.

(1) Povjerenstvo utvrđuje popis glasača, izrađuje glasačke listiće, određuje trajanje glasovanja, utvrđuje rezultat glasovanja , vodi zapisnik o radu i rezultatima glasovanja, utvrđuje i dostavlja Upravnom vijeću pisani zaključak o stajalištu tijela o imenovanju ravnatelja Centra.

(2) U popis glasača uvode se svi članovi tijela koji na dan provođenja izbora imaju važeći ugovor o radu sa Centrom, odnosno koji imaju mandat u Vijeću roditelja.

Članak 59.

(1) U glasački listić kandidati se uvode prema redoslijedu utvrđenom u listi kandidata. Broj glasačkih listića mora biti jednak broju glasača upisanih u popis glasača. Glasački listići i popis glasača ovjeravaju se pečatom Centra.

(2) Ako lista kandidata za ravnatelja Centra ima više od jednog kandidata glasački listić sadrži; naznaku da se glasovanje provodi za imenovanje ravnatelja Centra, prezime i ime kandidata, te uputu o načinu glasovanja. Ispred prezimena i imena svakog kandidata upisuje se redni broj.

(3) Ako lista kandidata za ravnatelja Centra ima jednog kandidata glasački listić sadrži; naznaku da se glasovanje provodi za imenovanje ravnatelja Centra, prezime i ime kandidata, ponuđene opcije glasovanja ''ZA'' i ''PROTIV'', te uputu o načinu glasovanja.

Članak 60.

(1) Glasovanje je tajno. Glasovanju moraju biti nazočni svi članovi Povjerenstva cijelo vrijeme glasovanja.

(2) Kada glasač pristupi glasovanju Povjerenstvo u popisu glasača evidentira glasovanje zaokruživanjem rednog broja ispred prezimena i imena glasača na popisu glasača, glasaču uručuje glasački listić i objašnjava način glasovanja.

(3) Glasač glasuje tako da zaokruži redni broj ispred prezimena i imena samo jednog kandidata, odnosno da se zaokruži opcija ''ZA'' ili ''PROTIV'' ako se na glasačkom listiću nalazi jedan kandidat.

(4) Nevažećim će se utvrditi oni glasački listići na kojima se glasovalo za više od jednog kandidata, odnosno ako se glasovalo za obje opcije (''ZA i ''PROTIV''), na kojima se nije glasovalo, na kojem su dopisivani kandidati te oni na kojima se sa sigurnošću ne može utvrditi za kojeg kandidata, odnosno za koju opciju se glasovalo.

Članak 61.

(1) Nakon provedenog glasovanja Povjerenstvo utvrđuje rezultat glasovanja na temelju dobivenih glasova pojedinog kandidata. Kao stajalište tijela za imenovanje ravnatelja Centra Izborno povjerenstvo utvrdit će kandidata koji je ostvario najviše glasova glasača koji su glasovali.

(2) Ako se glasovalo o jednom kandidatu kao stajalište tijela za imenovanje ravnatelja Centra utvrdit će se kandidat ukoliko je opciju ''ZA'' odabrala većina glasača od glasača koji su glasovali.

Članak 62.

(1) Ako pri brojanju glasova Povjerenstvo utvrdi da je u glasačkoj kutiji više glasačkih listića od broja glasača koji su pristupili glasovanju, glasovanje se poništava i odmah ponavlja na istoj sjednici.

(2) Prigovore na rezultat glasovanja može podnijeti svaki član izbornog tijela odmah po objavi rezultata glasovanja. Ako izborno tijelo prihvati prigovor da je tijekom izbora bilo povreda postupka ili propusta Izbornog povjerenstva, utvrđeni rezultat glasovanja se poništava i glasovanje se ponavlja na istoj sjednici.

(3) Ako dva ili više kandidata za ravnatelja Centra ostvare isti najveći broj glasova, na istoj sjednici tijela provest će se dodatni krug glasovanja između tih kandidata. Ako u dodatnom krugu glasovanja rezultat ostane nepromijenjen, saziva se nova sjednica tijela, s istim dnevnim redom, koja se mora održati u roku tri radna dana.

(4) Ako i na ponovljenoj sjednici, u dva kruga glasovanja, dva ili više kandidata ostvare isti najveći broj glasova, smatrat će se da tijelo nije utvrdilo stajalište za imenovanje ravnatelja Centra zbog čega predstavnik tog tijela, na sjednici Upravnog vijeća, mora biti suzdržan kod glasovanja za imenovanje ravnatelja Centra.

Članak 63.

(1) Prije donošenja odluke o imenovanju ravnatelja Centra kandidati Upravnom vijeću predstavljaju svoj program rada za mandatno razdoblje.

(2) U odnosu na pozivanje kandidata i prezentiranje programa rada na sjednici Upravnog vijeća odgovarajuće se primjenjuju odredbe članka 56. stavak 3. i 4. ovog Statuta.

Članak 64.

Imenovanje ravnatelja Centra obavlja se na sjednici Upravnog vijeća javnim glasovanjem, pojedinačnim izjašnjavanjem članova, pri čemu su predstavnici Učiteljskog vijeća, predstavnik Vijeća roditelja te predstavnik radnika obvezni glasovati u skladu sa stajalištem tijela utvrđenim tajnim glasovanjem, a sadržanom u pisanom zaključku dostavljenom Upravnom vijeću.

Članak 65.

(1) Ravnatelj Centra imenuje se Odlukom Upravnog vijeća uz suglasnost ministra. Odluka o imenovanju ravnatelja stupa na snagu nakon dobivene suglasnosti ministra. Uz odluku o imenovanju kandidatu se dostavlja i obavijest o mjestu i vremenu sklapanja ugovora o radu.

(2) Kandidatima po natječaju koji nisu imenovani za ravnatelja Centra dostavlja se obavijest o imenovanju ravnatelja Centra s poukom o pravu na uvid u natječajnu dokumentaciju i pravu na sudsku zaštitu pred nadležnim sudom.

(3) S imenovanim ravnateljem Centra ugovor o radu sklapa Upravno vijeće na rok od pet godina.

Članak 66.

Ravnatelj Centra uz poslove za koje je ovlašten zakonom i provedbenim propisima obavlja i sljedeće poslove;

- sudjeluje u radu Upravnog vijeća, bez prava odlučivanja,

- donosi pojedinačne akte kojima se rješava o pravima i obvezama radnika,

- odlučuje o radnim pravima radnika u prvom stupnju,

- predlaže Upravnom vijeću opće akte, financijski plan, godišnji i polugodišnji obračun,

- imenuje razrednike,

- odlučuje o nastavku školovanja, odnosno ispisu učenika kojem je prošla obveza školovanja,

- potpisuje svjedodžbe i druge javne isprave,

- provodi odluke stručnih tijela i Upravnog vijeća,

- izvješćuje kolegijalna tijela Centra o nalazima i odlukama tijela upravnog i stručnog nadzora,

- saziva konstituirajuću sjednicu Upravnog vijeća, Vijeća roditelja i Vijeća učenika,

- saziva sjednice Učiteljskog vijeća i predsjedava im,

- surađuje s Učiteljskim vijećem kod predlaganja kurikuluma Centra,

- sklapa i otkazuje ugovore o radu, samostalno ili uz prethodnu suglasnost Upravnog vijeća, sukladno zakonu,

- izdaje nalog za prekovremeni rad,

- donosi Odluku o tjednom i godišnjem zaduženju učitelja i stručnih suradnika

- poduzima mjere propisane zakonom zbog neizvršavanja poslova ili kršenja obveza iz radnog odnosa,

- izvješćuje roditelje, učenike, Osnivača i Ured državne uprave u županiji o promjenama u radu i ustrojstvu Centra,

- posjećuje nastavu i druge oblike odgojno-obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje,

- vodi Spomenicu Centra,

- obavlja druge poslove utvrđene zakonom, ovim Statutom i drugim općim aktima.

Članak 67.

(1) Upravno vijeće razrješava ravnatelja Centra u slučajevima kada se utvrdi da su nastupile okolnosti za razrješenje propisane Zakonom o ustanovama ili Zakonom o odgoju i obrazovanju u osnovnoj i srednjoj školi.

(2) Ravnatelj Centra razrješava se tajnim glasovanjem, osim u slučaju kada podnese ostavku ili kada nastupe okolnosti za prestanak radnog odnosa po bilo kojoj osnovi.

Članak 68.

(1) Glasački listić za razrješenje ravnatelja Centra izrađuje tajnik Centra.

(2) Broj glasačkih listića mora biti jednak broju članova Upravnog vijeća nazočnih na sjednici na kojoj se provodi tajno glasovanje o razrješenju ravnatelja Centra.

(3) Glasački listić ovjerava se pečatom Centra,

(4) Glasački listić sadrži opcije;

1. ZA RAZRJEŠENJE

2. PROTIV RAZRJEŠENJA

(5) Glasuje se na način da se zaokruži samo jedna od ponuđenih opcija.

Članak 69.

(1) Nakon obavljenog glasovanja predsjednik Upravnog vijeća uz nazočnost članova Upravnog vijeća prebrojava glasove i utvrđuje rezultat glasovanja.

(2) Nevažećim glasačkim listićem utvrdit će se onaj glasački listić na kojem je glasač odabrao i ZA i PROTIV, na kojem nije odabrana ni jedna opcija, na kojem su dopisivani i odabrani drugi sadržaji i na kojem se sa sigurnošću ne može utvrditi za koju je opciju glasač glasovao.

Članak 70.

(1) U slučaju privremene spriječenosti, ravnatelja Centra u obavljanju ravnateljskih poslova zamjenjuje član Učiteljskog vijeća kojeg određuje Upravno vijeće.

(2) Pod privremenom spriječenošću smatra se bolest, nezgoda ili drugi razlozi koji ravnatelja priječe u obavljanju poslova radnog mjesta.

(3) Zamjenika ravnatelja Centra Upravno vijeće će imenovati u slučaju privremene spriječenosti ravnatelja Centra da obavlja ravnateljske poslove ako je poznato ili se može opravdano očekivati da će privremena spriječenost trajati više od 30 dana.

(4) Zamjenik ravnatelja Centra imenuje se na vrijeme do isteka privremene spriječenosti ravnatelja Centra.

Članak 71.

(1) Upravno vijeće imenovat će vršitelja dužnosti ravnatelja Centra;

- kada se na raspisani natječaj za ravnatelja Centra nitko ne prijavi ili nitko od prijavljenih kandidata ne bude imenovan,

- kada ravnatelj Centra bude razriješen,

- kada Centar nema ravnatelja.

(2) Za vršitelja dužnosti ravnatelja Centra može se imenovati osobu koja ispunjava uvjete za učitelja ili stručnog suradnika.

(3) Za vršitelja dužnosti ravnatelja Centra ne može biti imenovana osoba kojoj je u provedenom natječajnom postupku uskraćena suglasnost ministra potrebna za imenovanje ravnatelja.

(4) Vršitelj dužnosti ravnatelja Centra ima sva prava i obveze ravnatelja Centra.

Članak 72.

(1) Vršitelja dužnosti ravnatelja Centra i zamjenika ravnatelja Centra, Upravno vijeće može imenovati samo uz prethodnu suglasnost kandidata.

(2) Imenovanje se obavlja tajnim glasovanjem, ukoliko Upravno vijeće ne odluči drugačije.

(3) Na imenovanje vršitelja dužnosti ravnatelja Centra i zamjenika ravnatelja Centra, koje se provodi tajnim glasovanjem, shodno se primjenjuju odredbe ovog Statuta o tajnom glasovanju za razrješenje ravnatelja Centra.

*3. Stručna tijela*

Članak 73.

Stručna tijela Centra su:

* Učiteljsko vijeće
* Razredno vijeće.

Članak 74.

(1) Učiteljsko vijeće čine stručnjaci edukacijsko-rehabilitacijskog profila, učitelji predmetne nastave, stručni suradnici i ravnatelj Centra.

(2) Učiteljsko vijeće:

donosi Poslovnik o svom radu,

* obavlja poslove u svezi s izvođenjem nastavnog plana i programa, potrebama i interesima učenika te promicanjem stručno-pedagoškog rada Centra
* predlaže školski kurikulum
* ustrojava razredne odjele i obrazovne skupine
* predlaže imenovanje razrednika
* predlaže stručno usavršavanje učitelja i stručnih suradnika
* sudjeluje u dogovoru s ravnateljem u osnivanju stručnih aktiva i imenovanju njihovih voditelja
* donosi odluku o promjeni programa u istom ili drugom Centru
* donosi odluku o prelasku učenika iz jednog Centra u drugi koji provodi isti obrazovni program
* imenuje i razrješava dva člana Upravnog vijeća iz reda učitelja i stručnih suradnika
* izriče pedagoške mjere za koje je ovlašteno
* na prijedlog nadležnog liječnika Centra - specijaliste školske medicine, donosi odluku o oslobađanju od pohađanja određenog nastavnog predmeta ili određene aktivnosti ako bi to sudjelovanje štetilo zdravlju učenika
* daje prijedloge Upravnom vijeću i ravnatelju za unapređivanje organizacije rada i djelatnosti te uvjetima za odvijanje odgojno - obrazovnog i rehabilitacijskog rada
* donosi stajalište u postupku imenovanja ravnatelja
* raspravlja o etičkom kodeksu neposrednih nositelja odgojno-obrazovne djelatnosti u Centru i Kućnom redu prije njihova donošenja
* obavlja druge poslove utvrđene propisima i općim aktima.

Članak 75.

(1) Razredno vijeće čine učitelji koji izvode odgojno-obrazovni rad u razrednim odjelima te voditelji odgojno-obrazovnih i rehabilitacijskih skupina.

(2) Razredno vijeće:

* skrbi o odgojno-obrazovnom radu učenika u razrednom odjelu i odgojno-obrazovnoj skupini
* skrbi o ostvarivanju nastavnog plana i programa
* utvrđuje raspored školskih i domaćih zadaća
* utvrđuje opći uspjeh i ocjenu iz vladanja učenika
* predlaže izlete razrednog odjela i odgojno-obrazovne skupine
* surađuje s Vijećem roditelja
* surađuje s roditeljima i skrbnicima učenika
* raspravlja o etičkom kodeksu neposrednih nositelja odgojno-obrazovne djelatnosti u Centru i Kućnom redu prije njihova donošenja
* izriče pedagoške mjere za koje je ovlašteno
* obavlja druge poslove određene propisima i općim aktima Centra.

Članak 76.

(1) Učiteljsko vijeće i Razredno vijeće rade na sjednicama.

(2) Sjednice Učiteljskog vijeća planiraju se godišnjim planom i programom rada Centra a saziva ih ravnatelj u skladu s planom i potrebom.

(3) Sjednice Razrednog vijeća planiraju se godišnjim planom i programom rada Centra a saziva ih razrednik svakog razrednog odjela i odgojno-obrazovne skupine u skladu s planom i potrebom održavanja sjednice.

(4) Sjednice stručnih tijela sazivaju se putem oglasne ploče, a poziv obvezno sadrži mjesto i vrijeme održavanja sjednice i prijedlog dnevnog reda.

(5) Način rada i odlučivanja stručnih tijela pobliže se uređuju poslovnikom o njihovom radu.

Članak 77.

(1) Sjednici Učiteljskog vijeća predsjeda ravnatelj Centra.

(2) Sjednici Razrednih vijeća predsjeda razrednik razrednog odjela i odgojno-obrazovne skupine.

(3) Za pravovaljano raspravljanje i odlučivanje na sjednicama stručnih tijela potrebno je da na sjednici bude nazočna natpolovična većina od ukupnog broja članova.

(4) Članovi stručnih tijela glasaju javno, dizanjem ruku, osim članova Učiteljskog vijeća u postupku izbora i imenovanja ravnatelja, kada se glasuje tajno.

(5) Na sjednicama se vodi zapisnik kojeg potpisuju svi članovi koji su bili prisutni na sjednici.

Članak 78.

(1) Svaki razredni odjel i odgojno-obrazovna skupina ima razrednika. Razrednik je stručni voditelj Razrednog odjela i Razrednog vijeća.

(2) Razrednik:

* skrbi o redovitom pohađanju odgojno-obrazovnog rada i programa produženog stručnog postupka te izvršavanju drugih obveza učenika
* skrbi o ostvarivanju godišnjeg plana i programa rada u svom razrednom odjelu odnosno skupini
* ispunjava i potpisuje svjedodžbe i druge isprave svog razrednog odjela odnosno skupine
* predlaže Razrednom vijeću ocjenu iz vladanja učenika
* poziva na razgovor u Centar roditelja odnosno skrbnika koji ne skrbi o učenikovom redovitom izvršavanju odgojno-obrazovnih i rehabilitacijskih obveza
* saziva sjednice Razrednog vijeća i predsjedava im
* podnosi izvješće o radu razrednog vijeća Učiteljskom vijeću i ravnatelju Centra
* izvješćuje učenike i te njihove roditelje odnosno skrbnike o postignutim rezultatima u učenju i vladanju
* izriče pedagoške mjere za koje je ovlašten
* priopćuje učeniku opći uspjeh
* skrbi o redovitom ocjenjivanju učenika iz nastavnih predmeta
* pomaže učenicima u rješavanju odgojno-obrazovnih te drugih problema,
* upisuje podatke o odgojno-obrazovnom radu učenika u e-maticu
* obavlja druge potrebne poslove za razredni odjel i odgojno-obrazovnu skupinu.

**VII. RADNICI CENTRA**

Članak 79.

(1) Radnici Centra su osobe koje u Centru imaju zasnovan radni odnos, temeljem ugovora o radu, na neodređeno ili određeno radno vrijeme.

(2) Ugovore o radu s radnicima sklapa i otkazuje ravnatelj Centra, uz uvjete i u postupku propisanom Zakonom, Kolektivnim ugovorima i općim aktima.

(3) Na zasnivanje i prestanak radnog odnosa te na prava i obveze iz radnog odnosa, osim ugovora o radu, odgovarajuće se primjenjuju važeći zakonski propisi, kolektivni ugovori i opći akti Centra.

Članak 80.

(1) Radnici Centra mogu napredovati u struci i stjecati odgovarajuća zvanja sukladno važećim propisima.

(2) Potrebne razine općih i stručnih kompetencija učitelji, stručni suradnici i ravnatelj dokazuju licencijom za rad u školskoj ustanovi sukladno zakonu i provedbenim propisima.

Članak 81.

(1) Centar ima tajnika.

(2) Poslove tajnika Centra može obavljati osoba koja je završila sveučilišni diplomski studij pravne struke ili specijalistički diplomski stručni studij javne uprave, odnosno preddiplomski stručni studij upravne struke ako se na natječaj ne javi osoba koja je završila sveučilišni diplomski studij pravne struke ili specijalistički diplomski stručni studij javne uprave.

(3) Tajnik Centra obavlja poslove koje propiše ministar nadležan za poslove obrazovanja.

**VIII. UČENICI I KORISNICI CENTRA**

Članak 82.

(1) Status učenika odnosno korisnika stječe se upisom u Centar pod uvjetima i na način propisan zakonom.

(2) Centar je dužan osigurati upis učenika i korisnika prema Rješenjima tijela predviđenih zakonom.

Članak 83.

(1) Učenik odnosno korisnik ima pravo:

* na obaviještenost o svim pitanjima koja se odnose na njega
* na savjet i pomoć u rješavanju problema sukladno njegovom najboljem interesu
* na uvažanje njegova mišljenja
* na pomoć drugih učenika i korisnika Centra
* na pritužbu koju može predati učiteljima, ravnatelju ili Upravnom vijeću
* predlagati poboljšanje odgojno-obrazovnog i rehabilitacijskog rada.

(2) Učenik onosno korisnik je obvezan:

* pohađati obvezni dio programa i druge oblike odgojno-obrazovnog rada
* pridržavati se pravila Kućnog reda
* ispunjavati upute učitelja, stručnih suradnika i ravnatelja a koje su u skladu s pravnim propisima i Kućnim redom,
* čuvati udžbenike i druga obrazovna i nastavna sredstva.

Članak 84.

(1) Ako učenik ne dolazi redovito na odgojno-obrazovni rad ili ne izvršava druge obveze, razrednik će zatražiti od roditelja odnosno skrbnika objašnjenje o razlozima učenikovog neizvršavanja obveza.

(2) O učenicima koji ne pohađaju Centar ili ga ne pohađaju redovito, ravnatelj je dužan izvijestiti tijelo nadležno za poslove obrazovanja u Županiji i nadležan Centar za socijalnu skrb.

Članak 85.

(1) Učenik Centra prati se i ocjenjuje tijekom odgojno-obrazovnog rada.

(2) Temeljem praćenja i ocjenjivanja zaključnu ocjenu iz nastavnog predmeta utvrđuje učitelj edukacijski rehabilitator odnosno učitelj predmetne nastave.

(3) Uspjeh učenika i zaključna ocjena za svaki nastavni predmet utvrđuje se javno u razrednom odjelu odnosno odgojno-obrazovnoj skupini na kraju nastavne godine.

Članak 86.

(1) Centar učeniku na kraju polugodišta izdaje pisano izvješće o postignutom uspjehu iz nastavnih predmeta i vladanja.

(2) Na završetku svakog razreda osnovnoškolskog obrazovanja u Centru učeniku se izdaje razredna svjedodžba.

(3) Svjedodžba osmog razreda je isprava o završetku osnovnoškolskog obrazovanja u Centru.

**IX. POPRAVNI, RAZREDNI I PREDMETNI ISPITI**

Članak 87.

(1) Popravni ispit polaže se pred Ispitnim povjerenstvom kojeg imenuje ravnatelj.

(2) Ispitno povjerenstvo ima tri člana. Članovima se imenuju zamjenici.

(3) Povjerenstvo radi u sastavu; predsjednik, ispitivač i član povjerenstva.

Članak 88.

(1) Predsjednik ispitnog povjerenstva je razrednik. Ispitivač je učitelj određenog predmeta, član povjerenstva je učitelj koji je u pravilu iste struke kao i ispitivač.

(2) Predsjednik povjerenstva obavlja sve administrativne poslove za potrebe provođenja ispita.

Članak 89.

(1) Popravni ispit sastoji se od pisanog i usmenog dijela ili samo usmenog dijela.

(2) Pisani dio ispita obvezan je u predmetima u kojima se pisano provjeravanje učenika provodilo tijekom školske godine.

(3) Pisani dio ispita traje 2 školska sata, a usmeni dio do 15 minuta.

(4) Usmeni dio ne može biti istog dana kada i pisani dio ispita.

Članak 90.

(1) Zadatke za pisani dio ispita utvrđuje Ispitno povjerenstvo na prijedlog ispitivača.

(2) Pri utvrđivanju zadataka Ispitno povjerenstvo treba voditi računa da zadaci sadrže gradivo koje učenik nije uspješno savladao za trajanja nastavne godine.

(3) Na usmenom dijelu ispita u pravilu se postavljaju tri pitanja. Pitanje može postaviti svaki član Ispitnog povjerenstva.

Članak 91.

(1) Ispitno povjerenstvo utvrđuje ocjenu postignutu na popravnom ispitu na prijedlog ispitivača, uzimajući u obzir rezultat na pisanom i usmenom dijelu ispita.

(2) Ocjena se utvrđuje većinom glasova. Ocjena ispitnog povjerenstva je konačna.

(3) Predsjednik ispitnog povjerenstva proglašava rezultat popravnog ispita i priopćava ga učeniku u roku 30 minuta od završenog ispitivanja.

Članak 92.

(1) O polaganju popravnog ispita vodi se zapisnik. Zapisniku se prilaže pisani rad učenika.

(2) Zapisnici s prilozima o popravnim ispitima pohranjuju se u pismohrani Centra.

Članak 93.

(1) U pogledu načina polaganja Ispita pred Povjerenstvom za učenike koji ispit polažu iz razloga što nisu zadovoljni zaključnom ocjenom iz pojedinih nastavnih predmeta, kao i u pogledu sastava Povjerenstva, shodno se primjenjuju odredbe ovog Statuta kojima je uređeno polaganje popravnog ispita.

(2) Iznimno, ako učenik pred Povjerenstvom polaže više od 2 ispita Povjerenstvo može utvrditi kraće trajanje pisanog dijela ispita od vremena utvrđenog člankom 89. stavak 3. ovog Statuta.

Članak 94.

Predmetne i razredne ispite mogu polagati učenici koji zbog bolesti ili teških obiteljskih prilika nisu redovito pohađali nastavu, zbog čega nisu ocijenjeni iz pojedinih ili svih nastavnih predmeta.

Članak 95.

(1) Rok za polaganje razrednog i predmetnog ispita utvrđuje Učiteljsko vijeće u skladu s mogućnostima učenika da pristupi ispitu.

(2) Ispit se provodi prema rasporedu kojeg utvrđuje predsjednik Ispitnog povjerenstva.

(3) Ukoliko učenik ne položi sve ispite u utvrđenom ispitnom roku ravnatelj Centra može donijeti odluku o dodatnom ispitnom roku.

(4) Učeniku koji pravodobno zbog bolesti ili drugog opravdanog razloga ne pristupi predmetnom ili razrednom ispitu, ravnatelj treba osigurati polaganje ispita nakon prestanka razloga spriječenosti pristupanja ispitu.

Članak 96.

Predmetni i razredni ispiti polažu se pred Ispitnim povjerenstvom. U pogledu sastava Ispitnog povjerenstva, načina rada i drugih pitanja shodno se primjenjuju odredbe ovog Statuta kojima je uređeno polaganje popravnog ispita.

Članak 97.

(1) Učenici iz članka 81. Zakona o odgoju i obrazovanju u osnovnoj i srednjoj školi, odlukom Učiteljskog vijeća, a na zahtjev ovlaštenog tijela, oslobađaju se obveze redovitog pohađanja nastave u vremenu koliko je to potrebno za pripremanje i sudjelovanje u natjecanjima.

(2) Ove kategorije učenika, po svom izboru, mogu završiti školu pohađanjem nastave u cjelini ili polaganjem ispita, odnosno pohađanjem nastave pojedinih predmeta i polaganjem ispita za druge predmete.

(3) Nastava se pohađa prema posebno izrađenom programu za svaki predmet, kojim se uređuje gradivo, trajanje i raspored nastave.

(4) Na polaganje ispita shodno se primjenjuju odredbe ovog statuta kojima se uređuje polaganje razrednih i predmetnih ispita.

**X. POHVALE I NAGRADE**

Članak 98.

(1) Učenik može biti usmeno ili pisano pohvaljen za:

- za ostvareni opći uspjeh 5.0,

- zapažen uspjeh u školskim i izvanškolskim aktivnostima,

- primjernu suradnju s učiteljima i učenicima tijekom izvođenja odgojno-obrazovnog procesa,

- kulturno ophođenje, toleranciju, solidarnost i međusobno uvažavanje sudionika odgojno-obrazovnog procesa,

- izraženu pribranost i požrtvovanje u izvanrednim okolnostima.

(2) Posebna pohvala dodjeljuje se učenicima koji su u svih osam razreda osnovnoškolskog obrazovanja u Centru ostvarili odličan opći uspjeh, odnosno odličan uspjeh i uzorno vladanje.

Članak 99.

Usmena pohvala izvršava se njenim objavljivanjem učeniku na satu razrednika.

Članak 100.

(1) Pisana pohvala daje se na obrascu Pohvalnica.

(2) Odluke o pisanoj pohvali učenika izvršavaju se povodom Dana Centra, obilježavanja određenih blagdana, odnosno događaja ili na kraju obrazovnih razdoblja.

Članak 101.

Učenici se mogu nagraditi za:

- odličan uspjeh i uzorno vladanje,

- osvojeno 1., 2. ili 3. mjesto na županijskim, odnosno državnim natjecanjima i smotrama,

- za iznimne rezultate u izvanškolskim aktivnostima.

Članak 102.

(1) Nagrade mogu biti: knjige, umjetnički predmeti, športska oprema, informatička oprema, ulaznice za kulturne i športske priredbe, nagradno putovanje, novčane i druge nagrade primjerene dobi i interesima učenika.

(2) Pri donošenju odluke o nagrađivanju učenika Učiteljsko vijeće odlučuje o vrsti nagrade.

**XI. VIJEĆE UČENIKA**

Članak 103.

(1) Vijeće učenika čine predsjednici razrednih odjela. Vijeće učenika ima mandat za tekuću školsku godinu.

(2) Razredni odjel bira predsjednika i dopredsjednika razrednog odjela javnim glasovanjem kojim rukovodi razrednik, na mandat za tekuću školsku godinu.

Članak 104.

(1) Konstituirajuću sjednicu Vijeća učenika saziva ravnatelj Centra i predsjedava joj do izbora predsjednika i zamjenika Vijeća učenika.

(2) Vijeće učenika konstituira se izborom predsjednika i dopredsjednika. Izbor se obavlja javnim glasovanjem, većinom glasova nazočnih učenika.

(3) Sjednice Vijeća učenika vodi i saziva predsjednik u dogovoru s ravnateljem Centra.

(4) Na sjednice Vijeća učenika poziva se ravnatelj, a prema potrebi stručni suradnici i pojedini učitelji.

(5) O radu Vijeća učenika vodi se zapisnik koji se objavljuje na oglasnim pločama u matičnoj i svim područnim školama.

Članak 105.

Vijeće učenika :

- razmatra provođenje prava učenika u Centru i upozorava nadležne o povredi istih,

- razmatra prijedloge izleta i ekskurzija i o istom daje mišljenje,

- razmatra prijedlog Kućnog reda Centra i daje mišljenje o istom,

- raspravlja o rezultatima odgojno-obrazovnog rada i daje prijedloge za njegovo unapređenje,

- daje pritužbe ravnatelju Centra, Upravnom vijeću i Učiteljskom vijeću glede statusa i položaja učenika,

- daje inicijativu za osnivanje učeničkog kluba i društva učenika,

- razmatra izvješće o radu učeničkih klubova i društva učenika,

- raspravlja i daje prijedloge i o drugim pitanjima važnim za prava , obveze i interese učenika.

**XII. RODITELJI I SKRBNICI**

Članak 106.

(1) Radi što uspješnijeg ostvarivanja odgojno-obrazovnog rada Centar surađuje s roditeljima odnosno skrbnicima putem roditeljskih sastanaka i individualnih razgovora.

(2) Centar će izvješćivati roditelje odnosno skrbnike i pisanim putem o uspjehu i vladanju učenika ukoliko se za to ukaže potreba tijekom školske godine.

Članak 107.

(1) Centar saziva opće, razredne i roditeljske sastanke razrednog odjela i odgojno-obrazovne skupine.

(2) Opći i razredni roditeljski sastanci sazivaju se prema potrebi.

(3) Roditeljski sastanci razrednog odjela i odgojno-obrazovne skupine sazivaju se tijekom nastavne godine.

Članak 108.

(1) Roditelji odnosno skrbnici odgovorni su za redovito pohađanje odgojno-obrazovnog i rehabilitacijskog rada učenika.

(2) Roditelji odnosno skrbnici su dužni obavijestiti Centar o razlogu izostanka učenika najkasnije drugi dan nakon izostanka, te su dužni opravdati izostanak učenika, osobno ili pisanim putem (ispričnicom roditelja ili skrbnika odnosno liječnika) najkasnije drugi dan od dolaska učenika u Centar.

Članak 109.

Roditelji odnosno skrbnici obvezni su Centru nadoknaditi štetu koju učenik odnosno korisnik učini za vrijeme boravka u Centru, na izletu, ekskurziji ili ljetovanju u skladu s općim propisima obveznog prava.

Članak 110.

(1) Roditelji odnosno skrbnici dužni su ispunjavati svoje obveze prema Centru koje se odnose na ostvarivanje nastavnog plana i programa te kućnog reda i etičkog kodeksa ustanove. Ostale obveze roditelji odnosno skrbnici mogu preuzimati u dogovoru sa Centrom.

(2) U skladu s aktima Upravnog vijeća i ravnatelja i svojim interesima roditelji odnosno skrbnici sudjeluju u osiguranju sredstava koja se odnose na troškove:

* prehrane učenika odnosno korisnika
* osiguranja učenika odnosno korisnika
* popravka knjiga oštećenih za vrijeme posudbe
* izleta, ekskurzija i ljetovanja Centra
* kino-predstava
* kazališnih predstava
* priredaba i natjecanja
* rada klubova i društava učenika ako ista budu osnovana.

Članak 111.

(1) U Centru se ustrojava Vijeće roditelja radi ostvarivanja interesa učenika odnosno korisnika i povezivanja Centra sa društvenom sredinom.

(2) Vijeće roditelja sastavljeno je od predstavnika roditelja odnosno skrbnika učenika Centra.

Članak 112.

(1) Roditelji odnosno skrbnici biraju svoje predstavnike u Vijeće roditelja na roditeljskom sastanku razrednih odjela i to po jednog predstavnika iz svakog razrednog odjela.

(2) U postupku izbora glasuje se javno, podizanjem ruku, a postupkom glasovanja rukovode razrednici.

(3) Za predstavnika u Vijeće roditelja izabrana je osoba koja dobije najviše glasova.

(4) Vijeće roditelja bira se za tekuću školsku godinu.

(5) O izboru predstavnika za Vijeće roditelja vode se zapisnici, koji se u roku od tri dana od održanog izbora dostavljaju ravnatelju.

Članak 113.

(1) Članovi Vijeća roditelja između sebe biraju predsjednika i zamjenika predsjednika, javnim glasovanjem na prvoj sjednici Vijeća roditelja.

(2) Do izbora predsjednika, konstituirajuću sjedicu saziva i njom upravlja ravnatelj Centra.

(3) Za predsjednika je izabran roditelj koji je dobio najveći broj glasova nazočnih članova .

(4) Nakon što je izabran predsjednik Vijeća roditelja bira se zamjenik predsjednika na isti način.

Članak 114.

(1) Vijeće roditelja raspravlja o pitanjima značajnim za život i rad Centra te:

* daje mišljenje o prijedlogu kurikuluma, godišnjeg plana i programa rada Centra, Učiteljskom vijeću odnosno ravnatelju
* raspravlja o izvješćima ravnatelja o realizaciji školskog kurikuluma, godišnjeg plana i programa rada Centra
* razmatra pritužbe roditelja u svezi s odgojno-obrazovnim radom
* imenuje i razrješuje jednog člana Upravnog vijeća iz reda roditelja,
* predlaže mjere za unapređivanje odgojno-obrazovnog i rehabilitacijskog rada
* daje mišljenje i prijedloge u svezi s organiziranjem izleta, ekskurzija, sportskih i kulturnih sadržaja Centra
* daje mišljenje i prijedloge u svezi s uvjetima rada i poboljšanjem uvjeta rada u Centru
* daje mišljenje i prijedloge u svezi sa socijalno-ekonomskim položajem učenika odnosno korisnika i pružanjem odgovarajuće pomoći
* donosi stajalište u postupku izbora i imenovanja ravnatelja
* raspravlja o Etičkom kodeksu neposrednih nositelja odgojno-obrazovne djelatnosti u Centru i Kućnom redu prije njihova donošenja,
* daje mišljenja i prijedloge o drugim pitanjima koja su značajna za rad Centra.

(2) Ravnatelj Centra dužan je u najkraćem mogućem roku izvijestiti Vijeće roditelja o svim pitanjima od općeg značaja za Centar.

Članak 115.

(1) Vijeće roditelja radi na sjednicama koje se održavaju prema potrebi, a saziva ih predsjednik Vijeća roditelja, odnosno njegov zamjenik ako je predsjednik privremeno spriječen.

(2) Prijedlog za sazivanje sjednice može dati svaki član Vijeća roditelja a predsjednik je obvezan sazvati sjednicu ako to zatraži 1/3 članova Vijeća ili ravnatelj Centra.

(3) Sjednice Vijeća roditelja mogu se održavati ako je na sjednici prisutna većina svih članova, a na sjednicama se odlučuje javnim glasovanjem, većinom glasova prisutnih članova.

(4) Članovima Vijeća roditelja dostavljaju se pozivi za sjednicu zajedno s dnevnim redom i svi potrebni materijali za raspravu o pitanjima na dnevnom redu. Pozive s dnevnim redom i potrebne materijale, članovima Vijeća roditelja će dostaviti tajnik Centra na zahtjev predsjednika Vijeća roditelja.

(5) Na svakoj sjednici Vijeća roditelja vodi se zapisnik.

**XIII. IMOVINA CENTRA I FINANCIJSKO POSLOVANJE**

Članak 116.

(1) Imovinu Centra čine nekretnine, pokretnine, potraživanja i novčana sredstva.

(2) O imovini Centra dužni su se skrbiti svi radnici Centra.

Članak 117.

(1) Centar odgovara za obveze cijelom svojom imovinom.

(2) Osnivač solidarno i neograničeno odgovara za obveze Centra.

Članak 118.

(1) Za obavljanje djelatnosti Centra osiguravaju se sredstva iz državnog proračuna, proračuna Osnivača, EU fondova, EU projekata, prihoda koji se ostvaruju obavljanjem vlastite djelatnosti i drugih namjenskih prihoda, uplata roditelja odnosno skrbnika za posebne usluge i aktivnosti Centra, donacija i iz svih drugih zakonom dopuštenih izvora.

(2) Sredstva za obavljanje djelatnosti raspoređuju se financijskim planom za svaku kalendarsku godinu.

(3) Financijski plan donosi Upravno vijeće na prijedlog ravnatelja najkasnije do 31. prosinca tekuće godine za iduću kalendarsku godinu. U slučaju da Upravno vijeće ne donese financijski plan u ovom roku, obvezno je donijeti privremeni financijski plan za razdoblje od tri mjeseca.

(4) Ravnatelj Centra je odgovoran za izvršavanje financijskog plana.

Članak 119.

(1) Upravno vijeće je obvezno podnijeti osnivaču polugodišnji i godišnji izvještaj o izvršavanju financijskog plana.

(2) Ako Centar na kraju kalendarske godine ostvari dobit, tu će dobit uporabiti za obavljanje i razvoj svoje djelatnosti u skladu s osnivačkim aktom, odnosno odlukom Osnivača.

(3) Ako Centar na kraju kalendarske godine iskaže gubitak u financijskom poslovanju, gubitak će se namiriti u skladu s odlukom Osnivača.

**XIV. JAVNOST RADA I POSLOVNA TAJNA**

Članak 120.

(1) Rad Centra i njegovih tijela je javan.

(2) Javnost rada ostvaruje se osobito:

* redovitim izvješćivanjem radnika, učenika odnosno korisnika i roditelja odnosno skrbnika
* podnošenjem izvješća ovlaštenim upravnim tijelima i Osnivaču o rezultatima odgojno-obrazovnog i rehabilitacijskog rada
* podnošenjem financijskih izvješća
* priopćenjima o održavanju sjednica tijela upravljanja i stručnih tijela
* objavljivanjem općih akata i uvjeta poslovanja.

(3) Obavijesti i podatke o obavljanju djelatnosti Centra ili uvid u dokumentaciju Centra sredstvima javnog priopćavanja i drugima, može dati samo ravnatelj ili osoba koju ravnatelj za to posebno ovlasti.

(4) Centar će svim domaćim i stranim, fizičkim i pravnim osobama omogućiti pristup informacijama koje posjeduje, raspolaže i nadzire u skladu sa Zakonom o pravu na pristup informacijama.

Članak 121.

Poslovnom tajnom smatraju se svi podaci koji su kao poslovna tajna određeni zakonom i drugim propisom ili odlukom ravnatelja, podaci koje nadležno tijelo kao povjerljive priopći Centru, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite radnika i imovine Centra i druge isprave i podaci čije bi priopćavanje neovlaštenoj osobi bilo protivno interesima Centra i njegovog osnivača.

Članak 122.

(1) Podatke i isprave koje se smatraju poslovnom tajnom, dužni su čuvati svi radnici, bez obzira na koji su način saznali za te podatke ili isprave.

(2) Obveza čuvanja poslovne tajne obvezuje radnike i nakon prestanka rada u Centru.

(3) Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom, odnosno tijelima i osobama kojima ovlaštenje proizlazi iz dužnosti koju obavljaju.

Članak 123.

Profesionalnom tajnom smatraju se svi podaci koje radnici Centra saznaju o učenicima i korisnicima i njihovim roditeljima odnosno skrbnicima, a čije bi iznošenje u javnost moglo nanjeti štetu učenicima i korisnicima ili njihovim roditeljima odnosno skrbnicima.

Članak 124.

(1) O čuvanju poslovne i profesionalne tajne skrbi ravnatelj Centra, kao i osobe koje ravnatelj za to posebno ovlasti.

(2) Ravnatelj je ovlašten poduzimati sve potrebne mjere protiv osoba koje povrijede obvezu čuvanja poslovne i profesionalne tajne.

**XV. OPĆI I POJEDINAČNI AKTI CENTRA**

Članak 125.

(1) Opće akte donosi Upravno vijeće na prijedlog ravnatelja.

(2) Statut Centra donosi Upravno vijeće na prijedlog ravnatelja i uz prethodnu suglasnost osnivača.

(3) U postupku donošenja statuta ravnatelj predlaže tekst Nacrta Statuta, a Upravno vijeće utvrđuje konačni Prijedlog Statuta i dostavlja osnivaču radi davanja prethodne suglasnosti.

Članak 126.

U Centru se donose sljedeći opći akti:

- Statut uz prethodnu suglasnost osnivača,

- Pravilnik o radu,

- Pravilnik o načinu i postupku zapošljavanja,

- Pravilnik o zaštiti na radu,

- Pravilnik o zaštiti od požara,

- Pravilnik o unutarnjem ustrojstvu i načinu rada,

- Kućni red,

- Etički kodeks,

- i druge opće akte za koje je zakonom i ovim Statutom propisana obveza donošenja.

Članak 127.

(1) Inicijativu za donošenje općih akata, njihovih izmjena i dopuna može dati svaki član Upravnog vijeća, stručna tijela, Vijeće roditelja i ravnatelj, prema prirodi akta.

(2) Inicijativa se podnosi ravnatelju Centra.

(3) Ako inicijativu daje ravnatelj, ona se podnosi Upravnom vijeću.

Članak 128.

(1) Opći akti objavljuju se na oglasnoj ploči Centra.

(2) Opći akti stupaju na snagu osmoga dana od dana objavljivanja na oglasnoj ploči, ako pojedinim aktom nije određen kraći rok njegova stupanja na snagu.

Članak 129.

Opći akti primjenjuju se od dana njihova stupanja na snagu.

Članak 130.

(1) Pojedinačne akte kojima se odlučuje o pojedinim pravima i obvezama radnika Centra donose ravnatelj i Upravno vijeće.

(2) Pojedinačne akte kojima se odlučuje o pojedinim pravima i obvezama učenika i korisnika Centra donose nadležne osobe i tijela utvrđena zakonom i provedbenim propisima.

**XIII. PRIJELAZNE I ZAVRŠNE ODREDBE**

Članak 131.

(1) Ovaj Statut stupa na snagu osmoga dana od dana objave na oglasnoj ploči Centra.

Članak 132.

Školski odbor Centra konstituiran prema odredbama Statuta važećeg do stupanja na snagu ovoga Statuta nastavlja rad, do isteka mandata odnosno razrješenja, kao Upravno vijeće prema odredbama ovoga Statuta.

Članak 133.

(1) Stupanjem na snagu ovoga Statuta prestaju važiti:

odredbe Statuta Centra za odgoj, obrazovanje i rehabilitacju Osijek, KLASA: 003-05/10-01/3 URBROJ: 2158-38-10-02-3 od 25. veljače 2010.godine, KLASA: 003-05/11-01/5 URBROJ: 2158-38-11-01-5 od 23. svibnja 2011.godine, KLASA:003-05/12-01/3 URBROJ: 2158-38-12-02-3 od 2. veljače 2012. godine, KLASA:003-05/13-01/6 URBROJ: 2158-38-13-02-6 od 13. ožujka 2013. godine, KLASA:003-05/15-01/47 URBROJ: 2158-38-15-02-47 od 02. rujna 2015. godine, KLASA:003-05/17-01/34 URBROJ: 2158-38-17-02-34 od 26. travnja 2017. godine.

U Osijeku, 17. travanj 2019. godine.

PREDSJEDNICA ŠKOLSKOG ODBORA

Gabrijela Hajba, prof.defektolog

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/19-01/40

URBROJ: 2158-38-19-04-40

Ovaj Statut donijet je uz prethodnu suglasnost osnivača Centra Zaključkom Skupštine Osječko-baranjske županije KLASA: 602-03/19-01/40 URBROJ: 2158/1-01-01-19-7

od 04. travnja 2019­­­.

Ovaj Statut objavljen je na oglasnoj ploči Centra dana 17. travnja 2019. , a stupio je na snagu dana

25. travnja 2019. godine.

Ravnateljica Centra:

Sanda Zlatarić, prof.rehabilitator

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_